CELEX: 62012CA0094
Language: sk
Date: 2013-10-10 00:00:00
Title: Vec C-94/12: Rozsudok Súdneho dvora (piata komora) z  10. októbra 2013 (návrh na začatie prejudiciálneho konania, ktorý podal Tribunale Amministrativo Regionale pre le Marche — Taliansko) — Swm Construzioni 2 SpA, Mannocchi Luigino DI/Provincia de Fermo (Verejné zákazky — Smernica 2004/19/ES — Ekonomické a finančné postavenie — Technická a/alebo odborná spôsobilosť — Článok 47 ods. 2 a článok 48 ods. 3 — Možnosť hospodárskeho subjektu spoliehať sa na využitie kapacít iných subjektov — Článok 52 — Systém osvedčení — Verejné zákazky na práce — Vnútroštátna právna úprava stanovujúca povinnosť mať osvedčenie o kvalifikácii zodpovedajúce druhu a hodnote prác, ktoré sú predmetom zákazky — Zákaz predložiť osvedčenia viacerých subjektov, pokiaľ ide o práce rovnakého druhu)

23.11.2013   
            
            
               SK
            
            
               Úradný vestník Európskej únie
            
            
               C 344/22
            
         Rozsudok Súdneho dvora (piata komora) z 10. októbra 2013 (návrh na začatie prejudiciálneho konania, ktorý podal Tribunale Amministrativo Regionale pre le Marche — Taliansko) — Swm Construzioni 2 SpA, Mannocchi Luigino DI/Provincia de Fermo
   (Vec C-94/12) (1)
   
   (Verejné zákazky - Smernica 2004/19/ES - Ekonomické a finančné postavenie - Technická a/alebo odborná spôsobilosť - Článok 47 ods. 2 a článok 48 ods. 3 - Možnosť hospodárskeho subjektu spoliehať sa na využitie kapacít iných subjektov - Článok 52 - Systém osvedčení - Verejné zákazky na práce - Vnútroštátna právna úprava stanovujúca povinnosť mať osvedčenie o kvalifikácii zodpovedajúce druhu a hodnote prác, ktoré sú predmetom zákazky - Zákaz predložiť osvedčenia viacerých subjektov, pokiaľ ide o práce rovnakého druhu)
   2013/C 344/36
   Jazyk konania: taliančina
   
      Vnútroštátny súd, ktorý podal návrh na začatie prejudiciálneho konania
   
   Tribunale Amministrativo Regionale pre le Marche
   
      Účastníci konania pred vnútroštátnym súdom
   
   
      Žalobkyne: Swm Construzioni 2 SpA, Mannocchi Luigino DI
   
      Žalovaná: Provincia de Fermo
   
      Za účasti: Torelli Dottori SpA
   
      Predmet veci
   
   Návrh na začatie prejudiciálneho konania — Tribunale Amministrativo Regionale pre le Marche — Výklad článku 47 ods. 2 smernice Európskeho parlamentu a Rady 2004/18/ES o koordinácii postupov zadávania verejných zákaziek na práce, verejných zákaziek na dodávku tovaru a verejných zákaziek na služby (Ú. v. EÚ L 134, s. 114; Mim. vyd. 06/007, s. 132) — Ekonomické a finančné postavenie hospodárskeho subjektu — Možnosť využiť kapacity iných hospodárskych subjektov — Vnútroštátna právna úprava obmedzujúca túto možnosť iba na jeden hospodársky subjekt v rámci jednej kvalifikačnej kategórie stanovenej certifikačnou spoločnosťou
   
      Výrok rozsudku
   
   Článok 47 ods. 2 a článok 48 ods. 3 smernice Európskeho parlamentu a Rady 2004/18/ES z 31. marca 2004 o koordinácii postupov zadávania verejných zákaziek na práce, verejných zákaziek na dodávku tovaru a verejných zákaziek na služby v spojení s článkom 44 ods. 2 tejto smernice sa majú vykladať v tom zmysle, že bránia vnútroštátnemu ustanoveniu, ako je to vo veci samej, ktoré vo všeobecnosti zakazuje hospodárskym subjektom zúčastňujúcim sa na verejnom obstarávaní zákaziek na práce spoliehať sa pri rovnakej kvalifikačnej kategórii na využitie kapacít viacerých podnikov.
   
      (1)  Ú. v. EÚ C 151, 26.5.2012.